Upstart แพลตฟอร์มสินเชื่อ AI เติบโต 14 เด้ง ในปีเดียว
เรื่องราวของ Dave Girouard และ Upstart น่าสนใจขนาดไหน ? ลงทุนแมนจะเล่าให้ฟัง
8 ต.ค. 2564

Upstart แพลตฟอร์มสินเชื่อ AI เติบโต 14 เด้ง ในปีเดียว /โดย ลงทุนแมน
“Upstart” เป็นแพลตฟอร์มประเมินความสามารถในการจ่ายคืนหนี้ของผู้กู้ 
ด้วยการใช้ปัญญาประดิษฐ์ หรือ AI เพื่อให้ธนาคารนำไปใช้ประกอบการอนุมัติสินเชื่อ
บริษัทแห่งนี้ ก็เรียกได้ว่าเป็นอีกหนึ่งธุรกิจฟินเทค ที่กำลังเติบโตแบบก้าวกระโดด
ที่บอกแบบนี้ก็เพราะว่าในไตรมาส 2 ปี 2021 ที่ผ่านมา รายได้ของ Upstart เติบโตขึ้นเป็น 10 เท่า เมื่อเทียบกับไตรมาสเดียวกันของปีที่แล้ว
ส่งผลให้มูลค่าบริษัท Upstart ที่แม้จะเพิ่งจดทะเบียนเข้าตลาดหลักทรัพย์ ไปเมื่อปลายปีที่แล้ว 
แต่ปัจจุบันมีมูลค่าบริษัทราว 7.8 แสนล้านบาท เพิ่มขึ้นเป็น 14 เท่า เมื่อเทียบกับมูลค่าตอน IPO
สำหรับผู้ก่อตั้ง Upstart ก็คือ Dave Girouard ซึ่งเขาคนนี้เป็นถึงอดีตผู้บริหารจาก Google 
ที่ปลุกปั้น Google Cloud และ Google Docs ให้เข้ามาแข่งขันกับ Microsoft ได้อย่างสูสี
ก่อนที่เขาจะตัดสินใจลาออกมาทำสตาร์ตอัปเอง แต่ธุรกิจแรกนั้นก็เรียกได้ว่าไปไม่รอด
แต่ในภายหลังเขาก็มาประสบความสำเร็จกับ Upstart
แล้วเรื่องราวของ Dave Girouard และ Upstart น่าสนใจขนาดไหน ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Dave Girouard นับเป็นผู้ที่มีประสบการณ์ทำงานมาจากบริษัทเทคโนโลยีชั้นนำ
ไม่ว่าจะเป็นการทำงานด้านการจัดการผลิตภัณฑ์ที่ Apple มา 10 ปี 
ก่อนจะย้ายมา Google ในปี 2004 เพื่อเป็นประธาน Google Enterprise
ซึ่งเขาก็เรียกได้ว่าเป็นผู้ที่ผลักดันให้ Google Cloud และ Google Apps อย่างพวก Google Docs และ Google Sheets ให้กลายมาเป็นแหล่งรายได้สำคัญ ที่สามารถโกยเงินเข้าบริษัทได้มากกว่า 1 แสนล้านบาทต่อปี
แต่ในปี 2012 Dave ในวัย 40 กลาง ๆ กลับตัดสินใจลาออกจากงานประจำ เพื่อมาเริ่มทำสตาร์ตอัปของตัวเอง โดยเขาก็ได้ชวนเพื่อนร่วมงาน ที่ชื่อ “Anna Counselman” ออกมาก่อตั้งธุรกิจร่วมกัน
ในช่วงเวลาเดียวกันนั้น เพื่อนของ Dave และ Anna ก็ยังได้แนะนำให้พวกเขารู้จักกับชายหนุ่มชาวจีนที่ชื่อ “Paul Gu”
Paul เป็นอดีตนักศึกษาเศรษฐศาสตร์และวิทยาศาสตร์คอมพิวเตอร์ มหาวิทยาลัยเยล
โดยที่บอกว่าอดีตนั้น ก็เพราะว่าเขาเรียนไม่จบและได้ตัดสินใจลาออกไปตั้งแต่ปี 2011 เพื่อเข้าร่วมโครงการ “Thiel Fellowship” ของ Peter Thiel มหาเศรษฐีผู้ลงทุนใน Facebook เป็นคนแรก
Thiel Fellowship เป็นโครงการที่มอบทุนให้วัยรุ่นที่ยังเรียนไม่จบและได้ตัดสินใจลาออกมาสร้างธุรกิจ นวัตกรรม หรือการเคลื่อนไหวทางสังคม ด้วยตัวเอง
สำหรับเหตุผลที่ Paul เข้าร่วมโครงการนี้ ก็เพราะเขาอยากเป็นเจ้าของกิจการ แต่ยังไม่มีไอเดียว่าจะทำธุรกิจเกี่ยวกับอะไร
เขาจึงนำความสนใจด้านการเงินและสถิติเกี่ยวกับการคาดการณ์ มาลองพัฒนาโมเดลคาดการณ์รายได้ส่วนบุคคลในอนาคต จากฐานข้อมูลชุดหนึ่ง
หลังจาก Dave, Anna และ Paul ได้พูดคุยกัน ก็พบว่าพวกเขาสนใจในธุรกิจที่จะทำให้วัยรุ่นเข้าถึงแหล่งเงินทุนได้ง่ายขึ้น ทั้ง 3 คนจึงร่วมกันก่อตั้งสตาร์ตอัปที่ชื่อว่า “Upstart” ในปี 2012
แม้ Dave จะทำงานในบริษัทขนาดใหญ่มากว่า 20 ปีตั้งแต่เรียนจบ และเห็นว่าการทำงานกับบริษัทขนาดใหญ่ได้สอนอะไรให้เขามากมาย แต่เขาก็มองว่าการเริ่มทำงานเป็นพนักงานบริษัทไม่ใช่ความฝันของเด็กทุกคน
เขามองว่ายังมีเด็กจบใหม่จากมหาวิทยาลัยชั้นนำมากมายที่เก่ง มีความคิดสร้างสรรค์ มีพลังสร้างธุรกิจเจ๋ง ๆ แต่ยังติดข้อจำกัดในเรื่องเงินทุน และที่สำคัญคือหนี้สินค่าเล่าเรียน
ทำให้พวกเขาต้องเลือกเริ่มต้นชีวิตการทำงานในบริษัทชั้นนำที่ให้เงินเดือนสูงเพื่อเก็บเงินและใช้หนี้ก่อน
Upstart จึงต้องการเป็นแพลตฟอร์มคล้ายกับ Crowdfunding เพื่อให้เด็กจบใหม่ที่อยากเริ่มทำธุรกิจหรือทำวิจัย เข้ามาหาเงินทุนจากผู้ที่สนใจให้เงินลงทุน
ซึ่ง Upstart ได้ต่อยอดโมเดลที่ Paul พัฒนาไว้ มาประมาณการรายได้ในอนาคต และประเมินว่าเจ้าของธุรกิจ มีโอกาสจ่ายคืนเงินทุนได้แค่ไหน โดยใช้ข้อมูลอย่างเช่น ประวัติการศึกษา สาขาที่เรียน หรือใบประกาศที่เคยได้
โมเดลธุรกิจนี้ก็ทำให้ Upstart ระดมทุนก้อนแรกได้ 59 ล้านบาท จาก Venture Capital อย่างเช่น Google Ventures และ Kleiner Perkins รวมไปถึงนักลงทุนชื่อดังอย่าง Mark Cuban
แต่หลังจากพวกเขาลงมือพัฒนาแพลตฟอร์มและใช้เงินลงทุนไปจนเกือบหมดแล้ว พวกเขาก็ต้องพบว่าโมเดลธุรกิจนี้ไม่ประสบความสำเร็จ
เพราะคนที่มาขอเงินทุนส่วนใหญ่กลับนำเงินไปใช้สมัครเรียนคอร์สระยะสั้น เพื่อเพิ่มคุณสมบัติสำหรับการสมัครงานในอนาคต อย่างเช่น การเขียนโปรแกรมและการพัฒนาซอฟต์แวร์
คอร์สเหล่านี้ค่าเรียนแพงมาก ทั้งที่ใช้เวลาเรียนไม่กี่เดือน สวนทางกับระยะเวลาในการคืนเงินทุน 
ที่ Upstart ให้สูงสุด 10 ปี ทำให้การระดมทุนในลักษณะนี้ นอกจากจะผิดวัตถุประสงค์ของแพลตฟอร์มแล้ว ยังดูไม่สมเหตุสมผลในมุมของผู้ให้เงินระดมทุน
พอ Upstart มาหาสาเหตุก็พบว่าเด็กจบใหม่ที่มาขอเงินทุนจาก Upstart เพื่อไปสมัครเรียนคอร์สระยะสั้นนั้น ก็เพราะว่าพวกเขาเข้าถึงแหล่งเงินทุนอื่นโดยเฉพาะธนาคารไม่ได้
โดยกลุ่มคนเหล่านี้ยังแทบไม่มีประวัติการทำงาน ไม่มีประวัติการกู้ยืมที่มากพอ 
ทำให้ไม่สามารถกู้ได้ หรือถ้ากู้ได้ก็จะถูกคิดอัตราดอกเบี้ยที่สูงมาก
Upstart จึงได้นำช่องโหว่ตรงนี้ มาปรับใช้เป็นโมเดลธุรกิจใหม่แทนในปี 2014
อย่างไรก็ตาม การจะระดมทุนต่อใน Series ถัดมาก็ทำได้ยากขึ้น 
และ Upstart ต้องเริ่มหานักลงทุนที่สนใจโมเดลธุรกิจใหม่แทน
เนื่องจากนักลงทุนกลุ่มเดิมตัดสินใจไม่ลงทุนต่อ จนทำให้ Upstart เกือบไม่ได้ไปต่อ 
แต่สุดท้าย บริษัทก็ได้ทุนจาก First Round Capital ที่เคยลงทุนระดับ Seed ให้ Uber
โมเดลธุรกิจใหม่ของ Upstart คือการเป็นตัวกลางให้คนเข้าหาแหล่งเงินทุนได้ง่ายขึ้นเหมือนเดิม แต่เปลี่ยนมาเชื่อมระหว่าง “ธนาคารกับผู้ขอสินเชื่อ” และนำโมเดลประเมินความเสี่ยงเดิมมาพัฒนาเพื่อใช้กับการปล่อยสินเชื่อส่วนบุคคล
จากการปรับโมเดลธุรกิจนี้เอง ก็ได้ทำให้ Upstart กลับมาตั้งหลักได้อีกครั้ง จนกลายเป็นจุดเริ่มต้นใหม่ที่ทำให้บริษัทเติบโต เพราะฐานลูกค้าในกลุ่มนี้ ใหญ่กว่าเดิม แถมบริษัทสื่อสารได้ง่ายขึ้นว่าผลิตภัณฑ์คืออะไร
เกณฑ์การให้สินเชื่อของธนาคารแบบดั้งเดิมคือระบบคะแนน FICO และประวัติการชำระหนี้ ซึ่งแม้ว่าระบบนี้ทำให้การผิดนัดชำระหนี้เกิดขึ้นน้อย ตามข้อมูลที่ว่าชาวอเมริกัน 80% ไม่เคยผิดนัดชำระหนี้
แต่มีผู้ขอสินเชื่อเพียง 48% ที่ได้กู้ในอัตราดอกเบี้ยที่สอดคล้องกับความสามารถในการชำระหนี้จริง นั่นหมายความว่ายังมีผู้กู้อีกมากมายที่ความจริงแล้วมีความสามารถจ่ายคืนหนี้ได้ แต่ต้องกู้ด้วยอัตราดอกเบี้ยที่สูงกว่าศักยภาพ เพราะการประเมินความเสี่ยงแบบเดิม ๆ
จุดเด่นที่สำคัญสุดของ Upstart คือการใช้ AI ประเมินความสามารถในการจ่ายคืนหนี้ของผู้กู้ได้แม่นยำมากขึ้น เพราะไม่ได้ใช้แค่คะแนนเครดิต ประวัติการกู้ และประวัติการจ่ายคืนหนี้ในอดีต
แต่ Upstart ใช้ข้อมูลหลายประเภท อย่างเช่น ประวัติการทำงาน ประวัติการศึกษา ประวัติธุรกรรมทางการเงิน ค่าครองชีพของเมืองที่อาศัยอยู่ และคุณภาพของนายจ้าง
โดยจำนวนข้อมูลที่ใช้ เพิ่มขึ้นจาก 22 ชนิดในปี 2014 มาเป็นข้อมูลกว่า 1,600 ชนิดในปัจจุบัน มากกว่าธนาคารทั่วไป ที่ใช้ข้อมูลผู้กู้เพียง 8 ถึง 15 ประเภทในการรันโมเดล เป็นร้อยเท่าตัว
ด้วยจำนวนฐานข้อมูลมหาศาล แพลตฟอร์มของ Upstart 
จึงทำให้ธนาคารสามารถอนุมัติสินเชื่อด้วยระบบอัตโนมัติได้มากขึ้น 
ปล่อยกู้ได้มากขึ้นและยังลดโอกาสผิดนัดชำระหนี้ลง ส่งผลให้ธนาคาร ทำกำไรได้มากขึ้น
ในฝั่งของผู้กู้ ก็ทำให้ผู้กู้โดยเฉพาะคนที่มีประวัติการกู้ยืมและการทำงานน้อย แต่ในอนาคตมีศักยภาพจ่ายคืนหนี้ได้สูง เข้าถึงเงินกู้ได้มากขึ้น การอนุมัติสินเชื่อเร็วขึ้น ถูกคิดอัตราดอกเบี้ยที่ถูกลง ในระดับที่เหมาะสมกับความสามารถในการชำระหนี้คืนได้มากขึ้น
Upstart เปิดเผยว่าบริษัทสามารถลดโอกาสเกิดหนี้เสียให้กับธนาคารในสหรัฐอเมริกา
ได้เกือบ 75% และยังอนุมัติสินเชื่อที่ระดับความเสี่ยงเท่าเดิมได้เพิ่มขึ้น 173%
นอกจากนั้นแล้ว จุดเด่นอีกอย่างของ Upstart ก็คือ การเป็นเพียงตัวกลางที่เชื่อมระหว่างธนาคารกับผู้กู้ ไม่ได้ให้บริการสินเชื่อเอง รายได้เกือบทั้งหมดกว่า 97% ของ Upstart จึงมาจากค่าธรรมเนียมที่เรียกเก็บกับธนาคาร
ซึ่งก็แบ่งได้เป็น ค่าธรรมเนียมจากการที่ Upstart แนะนำลูกค้าให้สถาบันการเงิน
อย่างธนาคารพาณิชย์ ที่คิดราว 3 ถึง 4% ของมูลค่าสินเชื่อ
รวมถึงค่าธรรมเนียมจากบริการประเมินความเสี่ยงแล้วอนุมัติเงินกู้ให้ธนาคาร ที่คิดราว 2% ของมูลค่าสินเชื่อ และ 0.5 ถึง 1.0% ต่อปี จนกว่าสินเชื่อก้อนนั้นจะถูกชำระจนหมด
แม้ว่า Upstart จะเป็นบริษัทที่ขับเคลื่อนด้วย AI เป็นหลัก แต่บริษัทก็สามารถทำกำไรได้แล้ว 
สวนทางกับบริษัทที่โฟกัสด้าน AI ที่ยังขาดทุนเป็นส่วนใหญ่
สำหรับการเติบโตในอนาคตของ Upstart ก็จะมาจากการพัฒนา AI ให้ประเมินความเสี่ยงได้แม่นยำมากขึ้น เพื่อเพิ่มสัดส่วนการอนุมัติสินเชื่อที่ทำโดยใช้ AI ล้วน ไม่ต้องใช้คนเลย โดยในปัจจุบันสัดส่วนนี้อยู่ที่ 71% ของสินเชื่อที่ Upstart อนุมัติทั้งหมด
นอกจากนี้ Upstart ยังมีโอกาสเติบโตอีกมากจากพาร์ตเนอร์กับธนาคารขนาดใหญ่ขึ้น 
เพราะแม้ตอนนี้เป็นพาร์ตเนอร์กับธนาคาร 15 แห่ง แต่ยังเป็นธนาคารขนาดเล็ก
รวมถึงการขยายบริการสินเชื่อ จากเดิมที่มีเพียงสินเชื่อส่วนบุคคล โดยปัจจุบัน Upstart ก็ได้เริ่มเข้ามาสู่ตลาดสินเชื่อรถยนต์ จากซื้อกิจการ Prodigy Software ที่เป็นแพลตฟอร์มให้บริการซื้อรถออนไลน์
ซึ่งตลาดสินเชื่อรถยนต์นั้น มีขนาดตลาดใหญ่กว่าสินเชื่อส่วนบุคคลถึง 7.6 เท่า มูลค่าตลาดสินเชื่อส่วนบุคคลและสินเชื่อรถยนต์ในสหรัฐอเมริการวมกัน มีมูลค่ากว่า 24 ล้านล้านบาท เมื่อเทียบกับมูลค่าสินเชื่อของ Upstart ที่ราว 9 หมื่นล้านบาท ก็นับว่า Upstart ยังมีโอกาสเติบโตในตลาดนี้อีกมาก
สำหรับคู่แข่งของ Upstart หลัก ๆ ก็จะมี Upgrade, LendingClub และ SoFi ซึ่งแต่ละเจ้าจะเน้นกลุ่มลูกค้าที่ระดับความเสี่ยงต่างกันไป
จากเรื่องราวทั้งหมดนี้ จึงไม่แปลกเลยที่ Upstart จะเรียกได้ว่าเป็นหนึ่งในธุรกิจฟินเทค ที่มาแรงที่สุดในปีนี้ ซึ่งก็ได้สะท้อนให้เห็นจากมูลค่าบริษัท ที่แม้จะเพิ่ง IPO ไปเมื่อปลายปีที่แล้ว
แต่ปัจจุบัน Upstart ก็ได้มีมูลค่าบริษัทมากถึง 7.8 แสนล้านบาท 
เพิ่มขึ้นเป็น 14 เท่า ภายในระยะเวลาเพียงปีเดียว เท่านั้น..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-
-
-